Úr penna stjórnarmanna LÍ . Nú árið er liðið . . . María I. Gunnbjörnsdóttir Í pistlunum Úr penna stjórnarmanna LÍ birta þeir sínar eigin skoðanir en ekki félagsins . Læknisstarfið er krefjandi því daglega glímir læknirinn við flókin verkefni og tekur erfiðar ákvarðanir . Álagið er oft mikið því mönnun er ekki í samræmi við umfang verkefna og glíma margir læknar við álagseinkenni sem geta leitt til kulnunar . Fagið er í stöðugri framþróun sem gerir það að verkum að læknirinn þarf sí - og endurmenntun . Starfið er göfugt í eðli sínu því við störfum í þágu veikra til líknar eða lækninga og er fagið hin fullkomna blanda raunvísinda og mannúðarstefnu . Læknirinn er í faglegri forystu á sínum vinnustað því hann ber ábyrgð á velferð sjúklingsins . Menntun og reynslu læknisins verður nýta við skipulagningu og uppbyggingu heilbrigðiskerfisins því læknar gegna þar lykilhlutverki , að öllum öðrum fagstéttum ólöstuðum . Fólk leitar til læknis til að fá ráðgjöf , stuðning , greiningu og viðeigandi meðferð , allt eftir aðstæðum . Varnarleikur Síðustu misseri hafa einkennst af varnarleik bæði í stóru og smáu . Byrjum á smáu hlutunum . Af hverju voru ermar allra læknasloppa á Landspítala styttar ? Af hverju voru læknar í meirihluta táknmynda sem dæmi um neikvæð samskipti við innleiðingu samskiptasáttmála ? Af hverju eiga læknabréf ekki lengur að heita læknabréf ? Af hverju var læknaborðinu í matsalnum í Fossvogi hent ? Sendar hafa verið athugasemdir og leitað hefur verið skýringa en fátt um svör . Lágmarkskrafa hlýtur að vera að forsendur séu skýrar og haldbær rök liggi fyrir þegar ákvarðanir eru teknar og haft samráð við hagsmunaaðila . Snúum okkur að stærri málum og byrjum á jafnlaunavottun . Hægt er að setja fram kjarna mótmæla lækna í einni setningu : Matskerfið sem Landspítali valdi til jafnlaunavottunar vanmetur læknisstarfið og er þar af leiðandi óásættanlegt . Matskerfið er notað til launaákvörðunar heilbrigðisstarfsmanna í Bretlandi að læknum og tannlæknum undanskildum . Mikil orka hefur farið í að spyrna við fótum í þessu máli og hafa Læknafélag Íslands , Félag sjúkrahúslækna , Félag almennra lækna og Læknaráð unnið sem ein heild og mótmælt kröftuglega allt frá upphafskynningu málsins í ársbyrjun 2019 . Ekki er enn ljóst hvort Landspítali fær jafnlaunavottun en við fylgjumst grannt með því . Ég hvet alla lækna til að kynna sér þetta mikilvæga hagsmunamál stéttarinnar því hér getur samstaða skipt miklu máli á árinu . Tillögur um breytingar á gildandi lögum um heilbrigðisþjónustu frá 2007 voru birtar í samráðsgátt alþingis í september . Hér er ekki hægt að rekja allar þær breytingar sem þar eru lagðar til en markmið þeirra er samkvæmt greinargerð stuðningur við samþykkta Heilbrigðisáætlun til 2030 . Með þessum breytingatillögum er kerfisbundið dregið úr vægi lækna . Á þriðja tug athugasemda bárust frá LÍ og aðildarfélögum , Læknaráði og öðrum fagfélögum og framkvæmdastjórum um allt land . Frumvarpið hefur nú verið lagt fram og ljóst er að það á að leggja niður Læknaráð í núverandi mynd þrátt fyrir kröftug mótmæli . LÍ mun að sjálfsögðu senda inn umsögn við þetta frumvarp og vonandi tekst að fá alþingi til að hlusta á aðvaranir heilbrigðisstarfsmanna vegna þessa . Hallarekstri Landspítala hefur verið mætt með nýju skipuriti . Það að vanáætlun á kostnaði við kjarasamninga lækna frá 2015 sé stillt upp sem orsök hallareksturs 2018 fór fyrir brjóstið á mörgum , sérstaklega þegar mun nærtækari skýringar eru augljósar . Þegar skórinn kreppir að er algengt að millistjórnendum sé fækkað til að verja lögboðna grunnstarfsemi spítala , sem er læknisþjónusta . En Landspítali bætir við 11 millistjórnendum , sem vekur upp spurningar . Og í sparnaðarskyni eru launakjör lækna skert og það þegar kjarasamningar eru lausir . Þess ber að geta í þessu samhengi að föst yfirvinna lækna á Landspítala er aðeins 20% af allri greiddri yfirvinnu á spítalanum . Ekkert samráð var haft við Læknafélagið í þessu máli . Við núverandi aðstæður er sérstaklega gremjulegt að stjórnkerfið skuli láta það viðgangast að hagnaður af sameiginlegum auðlindum íslensku þjóðarinnar sé ekki nýttur í almannaþágu . Það er til skammar að grunnstoðir landsins skuli vera undirfjármagnaðar og afleiðingarnar eru lokuð sjúkrarúm , skortur á fagfólki og innlagnir á ganga bráðamóttöku . Þetta er óásættanlegt ástand fyrir auðuga þjóð , dapurlegt fyrir Landspítala og virðingarleysi við sjúklinga og aðstandendur . Erfitt er að tryggja öryggi sjúklinga við þessar aðstæður og augljóst að gæðum þjónustunnar mun hraka verði ekki úr þessu bætt .